Title: Ministerstvo vnútra
Author: MV SR
Last saved by: tapferova

3.
Informácia

o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru 

	Vláda Slovenskej republiky (ďalej len „vláda“) na svojom rokovaní dňa             10. októbra 2001 prijala uznesenie č. 979 k  návrhu odpovede vlády na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej 9. až 18. októbra 2000 (ďalej len „uznesenie“). 

	V rámci predmetného uznesenia vláda uložila ministrovi vnútra Slovenskej republiky, okrem iných úloh, aj úlohu D.2. „venovať trvalú pozornosť činnosti sekcie kontroly a inšpekčnej služby Ministerstva vnútra Slovenskej republiky pri vyšetrovaní podaní  zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru“, so stanovením termínu - raz ročne informovať vládu.   
	
K úlohe D.2., týkajúcej sa činnosti sekcie kontroly a inšpekčnej služby Ministerstva vnútra Slovenskej republiky, je potrebné konštatovať, že nariadením ministra vnútra Slovenskej republiky č. 17 z 28.3.2002 o zmene organizácie Ministerstva vnútra Slovenskej republiky bola sekcia kontroly a inšpekčnej služby Ministerstva vnútra Slovenskej republiky zrušená a rozdelená na dva samostatné úrady, a to na úrad kontroly ministra vnútra Slovenskej republiky (ďalej len „úrad kontroly“) a úrad inšpekčnej služby Policajného zboru (ďalej len „úrad inšpekčnej služby“).

      Úrad inšpekčnej služby v  rámci svojej pôsobnosti eviduje a vybavuje všetky podnety, z ktorých vyplýva podozrenie zo spáchania trestnej činnosti príslušníkov Policajného zboru. Z uvedeného dôvodu sa preto stal aj logickým pokračovateľom plnenia úlohy D.2. uznesenia v podmienkach Ministerstva vnútra Slovenskej republiky.

V roku 2002 bola pracovníkmi Úradu vlády Slovenskej republiky vykonaná  kontrola plnenia úloh časti D uznesenia u  všetkých nositeľov úloh                                          - ministerstiev, vrátane Ministerstva vnútra Slovenskej republiky. Podrobne boli tieto otázky a prijaté opatrenia rozpracované v minuloročnej informácii.
	
 Na základe pokynu riaditeľa úradu inšpekčnej služby, riaditelia odborov úradu inšpekčnej služby štvrťročne predkladajú na pracovisko úradu inšpekčnej služby podklady o vyšetrovaní podaní zadržaných, zaistených a obvinených osôb.       V prípade zistenia, že týmto boli podľa ich vyjadrenia spôsobené zranenia   príslušníkmi Policajného zboru, takéto podania sú osobitne sledované                                 a vyhodnocované. Z predložených podkladových materiálov sa následne pravidelne                         štvrťročne spracováva informácia do porady vedenia riaditeľa úradu inšpekčnej služby.

            V Správe o trestnej činnosti a inom protiprávnom konaní príslušníkov Policajného zboru za  rok 2002 prerokovanej na porade vedenia Ministerstva vnútra Slovenskej republiky v marci 2003 bola implikovaná aj časť, analyzujúca problematiku  vyšetrovania podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru.  Gestorom  spracovania správy je úrad inšpekčnej služby. 

V roku 2003 sa uskutočnilo stretnutie zástupcov úradu inšpekčnej služby so zástupcami Generálneho riaditeľstva Zboru väzenskej a justičnej stráže. V záujme zosúladenia svojej činnosti najmä v oblasti boja proti trestnej činnosti spáchanej príslušníkmi Policajného zboru a príslušníkmi Zboru väzenskej a justičnej stráže bol následne prehodnotený vykonávací protokol k Dohode ministra vnútra Slovenskej republiky a ministra spravodlivosti Slovenskej republiky o spolupráci a vzájomnej pomoci Policajného zboru Slovenskej republiky a Zboru väzenskej a justičnej stráže Slovenskej republiky zo dňa 24. marca 1992, a bolo navrhnuté zrušenie uvedeného vykonávacieho protokolu. Bol pripravený nový vykonávací protokol k Dohode ministra vnútra Slovenskej republiky a ministra spravodlivosti Slovenskej republiky      o spolupráci a vzájomnej pomoci Policajného zboru Slovenskej republiky a Zboru väzenskej a justičnej stráže Slovenskej republiky podpísanej dňa 24.3.1992, uzatvorený medzi Ministerstvom vnútra Slovenskej republiky, v zastúpení riaditeľom úradu inšpekčnej služby a Zborom väzenskej a justičnej stráže, v zastúpení generálnym riaditeľom Zboru väzenskej a justičnej stráže, ktorý bol podpísaný dňa 24. júna 2003.

Nadobudnutím platnosti tohto vykonávacieho protokolu, sa rozširuje vzájomná spolupráca, pričom informácie a poznatky pri odhaľovaní trestnej činnosti sú bezprostredne poskytované medzi jednotlivými výkonnými pracoviskami. 

Vychádzajúc z úlohy D.2. uznesenia vlády č. 979/2001 možno konštatovať, že úrad inšpekčnej služby venuje predmetnej problematike primeranú pozornosť a úloha je priebežne zabezpečovaná. Jednotlivé podania boli evidované na základe oznámení predkladanými Generálnym riaditeľstvom Zboru väzenskej a justičnej stráže, ako aj prostredníctvom príslušných prokuratúr, úradov justičnej polície Policajného zboru, útvarov Policajného zboru, samotnými občanmi, alebo iným spôsobom. 

Pre zabezpečenie komplexného pohľadu na problematiku vývoja vyšetrovania podaní  zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru, sú v nasledujúcom prehľade údaje uvádzané od prijatia uznesenia vlády Slovenskej republiky                          č. 979/2001.
 
Za obdobie od 10.10.2001 do 31.12.2001 bolo prijatých 50 podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru  (pozri tabuľky č. 1 až 4  prílohy). 

Z uvedeného počtu:

48 | podaní bolo ukončených odložením veci uznesením podľa § 159 odsek 1 Trestného poriadku,
1 | vec bola ukončená prerušením trestného stíhania v zmysle § 173 odsek 1 písmena e/ Trestného poriadku,
1 | podanie bolo postúpené podľa vecnej a miestnej príslušnosti.

   Za obdobie od 1.1.2002 do 30.6.2002 bolo prijatých 102 podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru (pozri tabuľky č. 5 až 8 prílohy). 

Z uvedeného počtu :

87 | podaní bolo ukončených odložením veci uznesením podľa § 159 odsek 1 Trestného poriadku,
3 | podania boli ukončené odovzdaním veci uznesením inému orgánu na disciplinárne konanie alebo kárne prejednanie podľa § 159 odsek 1 písmena b/ Trestného poriadku,
1 | podanie bolo postúpené podľa § 171 Trestného poriadku,
1 | podanie bolo prerušené podľa § 173 odsek 1 písmena e/ Trestného poriadku,
2 | podania boli realizované vypracovaním návrhu na začatie trestného stíhania,
8 | podaní bolo postúpených podľa vecnej a miestnej príslušnosti.

 Za obdobie od 1.1.2002 do 31.12.2002, po aktualizácii údajov, bolo prijatých 320 podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru (pozri tabuľky                         č. 9 až 12 prílohy). 
Z uvedeného počtu :

190 | podaní bolo ukončených odložením veci uznesením podľa § 159 odsek 1/ Trestného poriadku,
85 | podaní bolo uznesením odmietnutých podľa § 159 odsek 1 písmena c/ Trestného poriadku,
13 | podaní bolo ukončených odovzdaním veci uznesením inému orgánu na disciplinárne konanie alebo kárne prejednanie podľa § 159 odsek 1 písmena b/ Trestného poriadku,
1 | podanie bolo postúpené podľa § 171 Trestného poriadku,
1 | podanie bolo prerušené podľa § 173 odsek 1 písmena e/ Trestného poriadku,
6 | podaní bolo realizovaných vypracovaním návrhu na začatie trestného stíhania,
11 | vecí bolo postúpených podľa vecnej a miestnej príslušnosti,
13 | podaní nebolo ukončených, resp. nebolo o nich rozhodnuté.

	   Za obdobie od 1.1.2003 do 30.6.2003 bolo prijatých 165 podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru (pozri tabuľky                                č. 13 až 16 prílohy). 

Z uvedeného počtu :

1 | podanie bolo ukončené odovzdaním veci uznesením inému orgánu na disciplinárne konanie alebo kárne prejednanie podľa § 159 odsek 1 písmena b/ Trestného poriadku,
89 | podaní bolo uznesením odmietnutých podľa § 159 odsek 1 písmena c/ Trestného poriadku,
1 | podanie bolo odložené uznesením pred začatím trestného stíhania podľa                          § 159 odsek 2/ Trestného poriadku,
5 | podaní bolo realizovaných vydaním uznesenia o začatí trestného stíhania podľa § 160 odsek 1/ Trestného poriadku,
1 | podanie bolo realizované podľa § 161 odsek 3 písmena c/ Trestného poriadku vykonávaním vyšetrovania, ktoré nariadil prokurátor,
1 | podanie bolo realizované návrhom na postúpenie veci podľa § 171 odsek 1/  Trestného poriadku,
13 | podaní bolo realizovaných návrhom na zastavenie trestného stíhania podľa                                 § 172 Trestného poriadku,
1 | podanie bolo realizované uznesením o prerušení trestného stíhania podľa                  § 173 odsek 1 písmena e/ Trestného poriadku,
2 | podania boli realizované vypracovaním návrhu  na začatie trestného stíhania,
30 | oznámení, resp. podaní bolo založených A/A, nakoľko vykonaným šetrením sa nepotvrdilo násilie zo strany príslušníkov Policajného zboru,
2 | podania boli postúpené podľa vecnej a miestnej príslušnosti,
19 | podaní / vecí nebolo ukončených, resp. nebolo o nich rozhodnuté.

 Na základe komparácie vyššie uvedených údajov je možné konštatovať, že počet podaní narastá. Za obdobie od 1.1.2002 do 30.6.2002 bolo úradom inšpekčnej služby zaevidovaných 102 podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru, pričom za rovnaké obdobie roku 2003 to už bolo 165 podaní (+63). 

V prvom polroku 2003 viac ako polovica podaní bolo uznesením odmietnutých podľa § 159 odsek 1 písmena c/ Trestného poriadku, nakoľko nebol dôvod na začatie trestného stíhania alebo na postup podľa odseku 2 alebo 3 Trestného poriadku.                 Viac ako 3 % z predmetných podaní bolo realizovaných vydaním uznesenia o začatí trestného stíhania podľa § 160 odseku 1/ Trestného poriadku. Spôsob realizácie ostatných podaní je uvedený vyššie.

Zvýšený počet podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru, je zapríčinený aj tým, že zo strany uvedených osôb ide prevažne o účelovú obranu, respektíve aj možný spôsob spochybňovania práce príslušníkov Policajného zboru. Prešetrením týchto podaní bolo preukázané, že vo väčšine prípadov nejde vo veci o podozrenie z trestného činu, teda sa násilie zo strany príslušníkov Policajného zboru nepotvrdilo. Uvedené bolo konštatované aj v minulej informácii v roku 2002.

Na základe vyhodnotenia podaní, ktoré boli ukončené spracovaním návrhu na začatie trestného stíhania, vydaním uznesenia o začatí trestného stíhania podľa                 § 160 odsek 1 Trestného poriadku a vydaním uznesenia o odovzdaní veci inému orgánu na disciplinárne konanie alebo kárne prejednanie podľa § 159 odsek 1 písmena b/ Trestného poriadku, je možno konštatovať, že príčiny spáchania predmetnej trestnej činnosti sú objektívneho, ako aj subjektívneho charakteru. Medzi najčastejšie sa vyskytujúce objektívne príčiny možno u prevažnej väčšiny prípadov zaradiť nedostatočnú odbornú, ale i morálnu úroveň a nedodržiavanie právnych predpisov. K najčastejšie sa vyskytujúcim subjektívnym príčinám možno zaradiť nedostatočnú profesionálnu hrdosť, nízku úroveň právneho vedomia, osobný záujem na spôsobe vybavenia veci a zaujatosť, neadekvátnu reakciu a nezvládnutie konfliktnej situácie, neadekvátne použitie intenzity a rozsahu použitých donucovacích prostriedkov pri vykonávaní služobného zákroku, netaktický postup pri vykonávaní služobnej činnosti, nerešpektovanie základných práv a slobôd a zneužitie postavenia verejného činiteľa. 

	V súvislosti s eliminovaním vyššie uvedených príčin spáchania trestnej činnosti, z ktorej sú podozriví príslušníci Policajného zboru, bude dôraz kladený aj na oboznamovanie príslušníkov Policajného zboru s internými predpismi a informáciami potrebnými na riadny výkon štátnej služby. Formou prednášok budú s uvedenou problematikou so zameraním na etiku práce, oboznamovaní všetci príslušníci Policajného zboru a to najmä prostredníctvom rezortných škôl.
 
 Pre podrobnejšie analyzovanie podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru sa pripravuje aplikačné programové vybavenie, ktoré by malo umožniť v širšom rozsahu analyzovať predmetnú problematiku.